
Meridionális ligandumok hatása karboxilátoréz(II) komplexek szupramolekuláris és redox tulajdonságaira

A karboxilát ligandumot tartalmazó, vegyesligandumú rézkomplexek iránt töretlen érdeklődés mutatkozik a szerkezeti, a gyógyszer-, a katalitikus és a bioszervetlen kémiában. Ilyen komplexeket a merev szerkezetű, három nitrogén donoratomot tartalmazó 1,3-bisz-(2-piridil-imino)-izoindolinnal is előállítottak és szerkezetileg jellemeztek. Érdekes, hogy az utóbbi vegyületekben a karboxilát kivétel nélkül egyfogú ligandumként koordinál, holott más kelátképzők esetében az izoindolin által hagyott szabad helyeken a kétfogú koordinációs módra is van példa.Épp ezért célunk az volt, hogy a karboxilát és az izoindolin ligandumok szisztematikus változtatásával megpróbáljuk megváltoztatni előbbi koordinációs módját. Egymagvú réz(II) fenilglioxiláto- és 4-R-benzoáto-komplexeket állítottunk elő (R = NO2, CH3, H, CN, stb.) és jellemeztünk két 1,3-bisz-(2-aril-imino)-izoindolin ligandummal (aril = piridil, vagy benzimidazolil). Infravörös spektroszkópiai és néhány esetben röntgendiffrakciós szerkezet-meghatározási módszerrel megállapítottuk, hogy a karboxilát ligandumok kötési módja minden esetben nagyon hasonló. Elektrokémiai vizsgálataink ugyanakkor azt mutatták, hogy a rézcentrum redox viselkedése jelentősen függ a szubsztituensektől. N,N-dimetil-formamidból kristályosítva a komplexek változatos szupramolekuláris egységekké rendeződnek, ahol az arilcsoportok és a karboxilát-ligandumok minősége hidrogén-hidak és π-π kölcsönhatásokon keresztül befolyásolja a szintonok szerkezetét.

